钦定古今图书集成/理学汇编/经籍典/第157卷 > 《诗谱补亡后序》前人
## 钦定古今图书集成/理学汇编/经籍典/第157卷 > 《诗谱补亡后序》前人

欧阳子曰：“昔者圣人已没，《六经》之道几熄于战国，而
焚弃于秦。自汉以来，收拾亡逸，发明遗义，而正其讹
谬，得以粗备传于今者，岂一人之力哉？”后之学者，因
迹前世之所传而较其得失，或有之矣。若使徒抱焚
馀残脱之经，怅怅于去圣千百年后，不见先儒中间
之说，而欲特立一家之学者，果有能哉？吾未之信也。
然则先儒之论，苟非详其终始而抵牾，质于圣人而
悖理害经之甚，有不得已而后改易者，何必徒为异
论以相訾也？毛、郑于《诗》，其学亦已博矣。予尝依其《笺》
《传》，考之于《经》，而证以《序》《谱》，惜其不合者颇多。盖《诗》述
商、周自生民、《元鸟》，上陈稷、契，下迄陈灵公，千五六百
岁之间，旁及列国君臣世次，国地山“川，封域图牒，鸟
兽草木鱼虫之名，与其风俗善恶，方言训诂，盛衰治
乱，美刺之由，无所不载。然则孰能无失于其间哉。”

欧阳修自注云：“《谱序》自‘周公致太平已上，皆亡其文’。”予取孔颖达《正义》所载之文补足，因为之注，自“周公”已下，即用旧注云。〈按：此篇《后序》自毛、郑已下，即《前序》所载，疑原本误为重出者，附志于此，识者自能辨也。〉。